**ŽIVOTOPIS**

Ivana Tucak rođena je 20. listopada 1975. u Osijeku. Godine 1996. upisuje Pravni fakultet Sveučilišta J.J. Strossmayera u Osijeku te na istom diplomira 2001. godine. U svibnju 2006. godine završila je Poslijediplomski znanstveni studij upravno-političkog smjera na Pravnom fakultetu Sveučilišta u Zagrebu obranivši magistarski rad pod naslovom „Suverenitet u suvremenom svijetu“, izrađen pod mentorstvom prof. dr. sc. Branka Smerdela. Akademski stupanj doktora pravnih znanosti stekla je na Pravnom fakultetu Sveučilišta J.J. Strossmayera u Osijeku gdje je u lipnju 2010. godine obranila doktorski rad „Hohfeldovi temeljni pravni pojmovi: analiza, kritika, recepcija, važnost“, izrađen pod mentorstvom prof. dr. sc. Ivana Padjena.

Od siječnja 2002. godine radi na Pravnom fakultetu Osijek kao znanstveni novak – asistent, a od 2010. kao viši asistent na Katedri pravno-teorijskih znanosti u okviru koje sudjeluje u izvođenju nastave i provođenju ispita iz kolegija Teorija prava i države i Uvod u pravo. Od 2012. do 2017. godine na istom Fakultetu ima radno mjesto docentice, a od 2017. godine izvanredne profesorice.

U suradnji s drugim nastavnicima uvela je i izvodi nastavu iz dvaju obveznih kolegija Opća zaštita ljudskih prava i Ekonomska, socijalna i kulturna prava pri Poslijediplomskom specijalističkom studiju Ljudska prava Pravnog fakulteta Sveučilišta J. J. Strossmayera u Osijeku.

Na Poslijediplomskom doktorskom studiju prava Pravnog fakulteta Osijek u akademskoj godini 2015. / 2016. zajedno s izv. prof. dr. sc. Josipom Berdicom osmislila je novi pravno-teorijski modul. U okviru istog studija sunositeljica je kolegija Metodologija i pravne znanosti. Metodologiju pravne znanosti predavala je i na Poslijediplomskom doktorskom studiju Pravnog fakulteta Sveučilišta u Splitu (2021.). Na Sveučilištu Niccolo Cusano u Rimu 2019. godine održala je seminar „Hohfeld's Concept of Liberty“ u okviru doktorskog programa Law and Cognitive Neuroscience.

Kao gostujući nastavnik Pravnog fakulteta Sveučilišta u Pečuhu, akademske godine 2014./2015. izvodila je nastavu na kolegiju Business Ethics u sklopu poslijediplomskog programa European and International Business Law – LL.M. Kao izvanjska suradnica izvodila je kolegij Bioetike (2015. / 2018.) na Veleučilištu Lavoslava Ružičke u Vukovaru te kolegij Pravni temelji javnog menadžmenta (2015. / 2021.) na Akademiji za umjetnost i kulturu Sveučilišta J. J. Strossmayera u Osijeku.

Od siječnja 2015. do prosinca 2016. bila je izvršna urednica Pravnog vjesnika- časopisa za pravne i društvene znanosti Pravnog fakulteta Osijek. 2017. postala je glavna urednica Pravnog vjesnika. U dva mandata bila je Predsjednica Katedre pravno-teorijskih znanosti Pravnog fakulteta Osijek.

Od 2008. do 2016. bila je članica Upravnog odbora Hrvatskog bioetičkog društva. Potpredsjednica Hrvatske udruge za pravnu i socijalnu filozofiju u razdoblju od 2016. do 2018., predsjednica od 2018. do 2022., a trenutno joj ponovo teče mandat potpredsjednice. Članica Izvršnog odbora Hrvatskog helsinškog odbora za ljudska prava bila je u razdoblju od 2016. do 2018. Aktivna je istraživačica/suradnica u okviru znanstvenog programa Znanstvenog centra izvrsnosti za integrativnu bioetiku, čiji je voditelj prof. dr. sc. Ante Čović, a zamjenik voditelja prof. dr. sc. Hrvoje Jurić. Institucija-nositeljica Znanstvenog centra izvrsnosti za integrativnu bioetiku je Filozofski fakultet Sveučilišta u Zagrebu.

Trenutno obavlja funkciju predsjednice znanstvenog vijeća Akademije pravnih znanosti Hrvatske. Dobitnica je Povelje lokalne samouprave Osječko -baranjske županije za doprinos promicanju ideje i prakse lokalne samouprave.

Područje njezinog znanstvenog interesa obuhvaća teoriju prava i države, ljudska prava, filozofiju prava i bioetiku.